Arbitrii de la EURO 2024 vor explica deciziile lor pentru a ajuta echipele să le înțeleagă mai bine. Pe de altă parte, din rândul jucătorilor doar căpitanii vor putea să discute cu arbitrii. Sunt noile decizii anunțate de șeful Comisiei de Arbitri a UEFA, italianul Roberto Rosetti.
„Vrem arbitri cu o personalitate puternică care să ia decizii – uneori nepopulare – şi să şi le asume pe teren, dar vrem, de asemenea, ca ei să fie mai deschişi”, a transmis Roberto Rosetti, într-un comunicat citat de GSP.
Oficialii vor „oferi mai multe detalii jucătorilor şi antrenorilor pentru a-i ajuta să înţeleagă ce a dus la luarea unor decizii” și „pentru a crea un climat de încredere”.
Pe de altă parte, discuțiile se vor purta numai cu căpitanii echipelor.
„Să explici o decizie când 22 de jucători te înconjoară este imposibil, mai ales când sunt 200 până la 250 de decizii pe meci. Noi le cerem tuturor echipelor să vegheze la faptul că doar căpitanul este singurul jucător care îi vorbeşte arbitrului”, a adăugat Roberto Rosetti.
În cazul în care căpitanul e un portar, „va trebui desemnat un jucător de câmp pentru a îndeplini acel rol dacă un incident se produce în extremitatea terenului”.
Rosetti s-a referit și la avertismentele pe care le pot primi jucătorii: „În afara acestei excepţii, orice jucător care va ignora rolul de căpitan şi/sau se va apropia de arbitru manifestând lipsă de respect sau o contestaţie va fi avertizat”.